
ROZSUDOK V MENE SLOVENSKEJ REPUBLIKY Okresný súd Rimavská Sobota sudkyňou JUDr. Miroslavou Kvetkovou v právnej veci žalobcu: BENCONT FINANCE, a.s., IČO: 47 967 692, sídlom Bratislava, Vajnorská 100/A, zast. KOVAL & spol., advokátska kancelária, s.r.o., IČO: 36 648 892, sídlom Banská Bystrica, Komenského 3 proti žalovanému: A. B., nar. XX.XX.XXXX, trvale bytom C., D. XX/X o zaplatenie 75,15 eur s prísl. takto rozhodol: I. Žalovaný j e p o v i n n ý zaplatiť žalobcovi sumu 75,15 eur spolu s úrokom z omeškania vo výške 5 % ročne zo sumy 39,15 eur od 22.10.2024 do zaplatenia, zo sumy 1,50 eur od 22.11.2024 do zaplatenia, zo sumy 1,50 eur od 20.12.2024 do zaplatenia, zo sumy 1,50 eur od 21.01.2025 do zaplatenia, zo sumy 1,50 eur od 21.02.2025 do zaplatenia, zo sumy 1,50 eur od 21.03.2025 do zaplatenia a zo sumy 28,50 eur od 24.04.2025 do zaplatenia, všetko do 3 dní odo dňa právoplatnosti tohto rozsudku. II. Žalobca m á nárok voči žalovanému na náhradu trov konania v plnom rozsahu. odôvodnenie: 1. Žalobou doručenou Okresnému súdu Banská Bystrica dňa 15.04.2026 sa žalobca domáhal voči žalovanému zaplatenia sumy 75,15 eur s úrokmi z omeškania. Žalobu odôvodnil tým, že právny predchodca žalobcu – spoločnosť O2 Slovakia, s.r.o., IČO: 35 848 863 uzatvoril so žalovaným zmluvu o poskytovaní verejných služieb a kúpnu zmluvu, na základe ktorých aktivoval žalovanému program služieb a dodal elektronické zariadenie, žalovaný sa zaviazal uhradiť cenu služieb a zariadenia. Na základe zmlúv vystavil žalovanému faktúry, ktoré neboli žalovaným vo výške 75,15 eur zaplatené napriek upomienkam. O2 Slovakia, s.r.o. postúpila predmetnú pohľadávku na žalobcu. 2. V predmetnej veci pôvodne rozhodol Okresný súd Banská Bystrica v upomínacom konaní platobným rozkazom sp. zn. 36Up/540/2026 zo dňa 27.04.2026, ktorý sa nepodarilo doručiť žalovanému do vlastných rúk. Žalobca na výzvu súdu podal návrh na pokračovanie v konaní. Preto sa platobný rozkaz zo zákona zrušil v súlade s § 10 ods. 3 zákona č. 307/2016 o upomínacom konaní v platnom znení a vec bola postúpená tunajšiemu súdu. 3. Žalovanému bola žaloba doručená fikciou doručenia podľa § 116 ods. 2 zákona č. 160/2015 Z. z. Civilného sporového poriadku v platnom znení (ďalej len CSP alebo Civilný sporový poriadok), ostatné písomnosti fikciou doručenia podľa § 111 ods. 3 Civilného sporového poriadku. Žalovaný sa k žalobe nevyjadril. Podľa § 151 ods. 1 Civilného sporového poriadku skutkové tvrdenia strany, ktoré protistrana výslovne nepoprela, sa považujú za nesporné. Keďže žalovaný v danej veci nepoprel žiadne
zo skutkových tvrdení žalobcu, tieto sa považujú za nesporné a súd z nich pri rozhodnutí vo veci vychádzal. 4. Podľa § 297 písm. b) Civilného sporového poriadku pojednávanie nie je potrebné nariadiť, ak ide iba o otázku jednoduchého právneho posúdenia veci, skutkové tvrdenia strán nie sú sporné a hodnota sporu bez príslušenstva neprevyšuje 1.000,- eur. Žalobca sa v predmetnej veci domáha zaplatenia sumy 75,15 eur, čo je menej ako 1.000,- eur, ide o otázku jednoduchého právneho posúdenia veci a skutkové tvrdenia strán nie sú sporné. Preto súd vo veci rozhodol bez nariadenia pojednávania v súlade s § 297 Civilného sporového poriadku. 5. Súd vykonal dokazovanie prečítaním predložených listinných dôkazov – zmluvy o poskytovaní služieb zo dňa 19.09.2024 s prílohou, kúpnej zmluvy č. 2440926492 zo dňa 19.09.2024 s prílohou, faktúr č. 1571721003, 1571658887, 1481722483, 1371786405, 1371660775, 1361713054, 1351633456, odstúpenia od zmluvy zo dňa 20.01.2025, kópie vrátenej poštovej zásielky, predžalobnej upomienky zo dňa 15.04.2025, oznámenia o postúpení pohľadávok zo dňa 02.12.2025, poštového podacieho hárku, výzvy na zaplatenie zo dňa 17.02.2026, poštového podacieho hárku, ako aj oboznámením sa s celým obsahom spisu. Vykonanie iných dôkazov nebolo navrhnuté. Na základe takto vykonaného dokazovania súd zistil nasledovný skutkový stav: 6. Žalovaný uzatvoril dňa 19.09.2024 so spoločnosťou O2 Slovakia, s.r.o. zmluvu o poskytovaní služieb, na základe ktorej spoločnosť O2 Slovakia, s.r.o. poskytovala žalovanému služby v rámci programu Bezstarostný O2 paušál na SIM karte 894210472300122830 pre tel. č. +XXX XXX XXX XXX, pričom žalovaný sa zaviazal platiť cenu poskytnutých služieb a poplatky podľa cenníka. 7. Žalovaný uzatvoril dňa 19.09.2024 so spoločnosťou O2 Slovakia, s.r.o. kúpnu zmluvu č. 2440926492, na základe ktorej spoločnosť O2 Slovakia, s.r.o. predala žalovanému telekomunikačné zariadenie – Xiaomi Redmi A3 čierny za kúpnu cenu 84,- eur, pričom žalovaný sa zaviazal zaplatiť predávajúcemu časť kúpnej ceny 48,- eur v hotovosti pri prevzatí tovaru a zvyšnú časť kúpnej ceny v 24 mesačných splátkach po 1,50 eur, splatných na základe vystavených faktúr, resp. vždy k 23. dňu v mesiaci, pričom prvá splátka bola splatná dňa 23.11.2024 a posledná dňa 23.10.2026. 8. Podľa bodu 6 písm. a) a bodu 7 spoločných ustanovení kúpnej zmluvy v prípade, ak sa kupujúci oneskorí s platením aspoň 3 splátok alebo sa oneskoril s platením 1 splátky dlhšie ako 3 mesiace, je kupujúci povinný na požiadanie predávajúceho predčasne splatiť všetky zostávajúce splátky. V prípade ukončenia poslednej zmluvy o poskytovaní služieb medzi kupujúcim a predávajúcim, je predávajúci oprávnený požiadať kupujúceho o predčasné splatenie všetkých zostávajúcich splátok do poslednej O2 mesačnej faktúry. 9. Spoločnosť O2 Slovakia, s.r.o. vystavila žalovanému nasledujúce faktúry: - faktúru č. 1371660775 za 01.09.2024 – 30.09.2024, splatnú dňa 21.10.2024, znejúcu na 39,15 €, čo predstavuje cenu poskytnutých služieb, - faktúru č. 1571658887, splatnú dňa 21.11.2024, znejúcu na 1,50 €, čo predstavuje kúpnu cenu zariadenia, - faktúru č. 1351633456, splatnú dňa 19.12.2024, znejúcu na 1,50 €, čo predstavuje kúpnu cenu zariadenia, - faktúru č. 1481722483, splatnú dňa 20.01.2025, znejúcu na 1,50 €, čo predstavuje kúpnu cenu zariadenia, - faktúru č. 1571721003, splatnú dňa 20.02.2025, znejúcu na 1,50 €, čo predstavuje kúpnu cenu zariadenia, - faktúru č. 1361713054, splatnú dňa 20.03.2025, znejúcu na 1,50 €, čo predstavuje kúpnu cenu zariadenia, - faktúru č. 1371786405, vystavenú dňa 07.04.2025, splatnú dňa 23.04.2025, znejúcu na 28,50 €, čo predstavuje kúpnu cenu zariadenia 1,50 € a zosplatnenú kúpnu cenu zariadenia 27,- €. 10. Z nepopretého skutkového tvrdenia žalobcu vyplýva, že žalovaný vyššie uvedené faktúry neuhradil. 11. Listom zo dňa 20.01.2025 spoločnosť O2 Slovakia, s.r.o. oznámila žalovanému, že keďže aj napriek viacerým výzvam neuhradil dlžnú sumu, v prípade ak dlžnú sumu 42,15 eur neuhradí do 30
kalendárnych dní odo dňa doručenia listu, dôjde k ukončeniu všetkých zmlúv o poskytovaní verejných služieb odstúpením od zmluvy, k predčasnému ukončeniu výhody v podobe splátok, resp. odložených splátok z kúpnej zmluvy a k zániku poistenia zariadenia. List bol zaslaný žalovanému poštou na adresu trvalého pobytu, zásielka sa odosielateľovi vrátila dňa 23.01.2025 ako neprevzatá z dôvodu „adresát je neznámy“. 12. Z predloženej predžalobnej upomienky a nepopretého skutkového tvrdenia žalobcu vyplýva, že upomienkou zo dňa 15.04.2025 vyzvala spoločnosť O2 Slovakia, s.r.o. žalovaného na zaplatenie dlžnej sumy 75,15 eur. 13. Predmetná pohľadávka bola postúpená z obchodnej spoločnosti O2 Slovakia, s.r.o. na žalobcu zmluvou o postúpení zo dňa 13.11.2025. Spoločnosť O2 Slovakia, s.r.o. oznámila postúpenie pohľadávky žalovanému listom zo dňa 02.12.2025, ktorý mu bol zaslaný dňa 08.12.2025 poštou na adresu trvalého pobytu. 14. Žalobca listom zo dňa 17.02.2026 vyzval žalovaného na zaplatenie súm 79,33 eur (istina 75,15 € s úrokom) a 79,85 eur (trovy právneho zastúpenia). List bol žalovanému zaslaný dňa 19.02.2026 poštou na adresu trvalého pobytu. 15. Na základe takto zisteného skutkového stavu súd vec nasledovne právne posúdil: 16. Podľa § 86 ods. 1 písm. a) zákona č. 452/2021 o elektronických komunikáciách v platnom znení podnik má právo na úhradu za poskytnutú verejne dostupnú službu. 17. Podľa § 86 ods. 4 písm. b) zákona č. 452/2021 o elektronických komunikáciách v platnom znení účastník je povinný platiť za poskytnutú verejne dostupnú službu podľa zmluvy o poskytovaní služieb, a ak to povaha služby umožňuje, až na základe predloženej faktúry. 18. Podľa § 588 zákona č. 40/1964 Zb. Občianskeho zákonníka v platnom znení (ďalej len Občiansky zákonník alebo O.z.) z kúpnej zmluvy vznikne predávajúcemu povinnosť predmet kúpy kupujúcemu odovzdať a kupujúcemu povinnosť predmet kúpy prevziať a zaplatiť zaň predávajúcemu dohodnutú cenu. 19. Na základe vykonaného dokazovania mal súd za preukázané, že žalovaný uzatvoril s právnym predchodcom žalobcu zmluvu o poskytovaní služieb, pričom bol zo zmluvy povinný platiť cenu poskytnutých služieb. Žalovaný porušil svoje zmluvné povinnosti a cenu poskytnutých služieb za obdobie 01.09.2024 – 30.09.2024 v celkovej výške 39,15 eur neuhradil. Žalovaný uzatvoril s právnym predchodcom žalobcu kúpnu zmluvu, na základe ktorej bol povinný uhradiť časť kúpnej ceny 36,eur v 24 mesačných splátkach po 1,50 eur splatných od novembra 2024 do októbra 2026. Žalovaný nezaplatil splátky kúpnej ceny splatné od novembra 2024 do apríla 2025 v celkovej výške 9,- eur (6 x 1,50 €). Žalovaný bol právnym predchodcom žalobcu vyzvaný na doplatenie dlžných splátok do 30 dní od doručenia výzvy a to listom zo dňa 20.01.2025, v ktorom bol zároveň upozornený, že v prípade nezaplatenia dôjde k zosplatneniu všetkých ďalších splátok kúpnych cien. List sa dostal do dispozičnej sféry žalovaného. Keďže žalovaný splátky kúpnej ceny nezaplatil, bol na základe faktúry z 07.04.2025 povinný zaplatiť do 23.04.2025 všetky zvyšné splátky kúpnych cien naraz v celkovej výške 27,- eur (18 x 1,50 €), čo žalovaný neurobil. Zosplatnenie kúpnej ceny zariadenia bolo v súlade so zákonom a zmluvou. Žalovaný je teda povinný zaplatiť dlžnú cenu poskytnutých služieb 39,15 eur a dlžnú kúpnu cenu zariadenia 36,- eur (9,- € + 27,- €) a to žalobcovi, na ktorého postúpením prešla pohľadávka i všetky práva s ňou spojené. 20. Vzhľadom na uvedené súd považuje žalobu v časti o zaplatenie ceny poskytnutých služieb a kúpnej ceny za dôvodnú a rozhodol tak, že žalovaný je povinný zaplatiť žalobcovi dlžnú sumu vo výške 75,15 eur (39,15 eur + 36,- eur). 21. Podľa § 517 ods. 2 O.z. ak ide o omeškanie s plnením peňažného dlhu, má veriteľ právo požadovať od dlžníka popri plnení úroky z omeškania, ak nie je podľa tohto zákona povinný platiť poplatok z omeškania; výšku úrokov z omeškania a poplatku z omeškania ustanovuje vykonávací predpis.
22. Podľa § 3 ods. 1 nariadenia Vlády SR č. 87/1995, ktorým sa vykonávajú niektoré ustanovenia Občianskeho zákonníka, v platnom znení je výška úrokov z omeškania o 5 percentuálnych bodov vyššia ako základná úroková sadzba Európskej centrálnej banky platná k prvému dňu omeškania s plnením peňažného dlhu. 23. Nakoľko cena poskytnutých služieb a kúpna cena neboli riadne a včas uhradené, vzniklo žalobcovi právo na úroky z omeškania v súlade s citovaným zákonným ustanovením vo výške určenej podľa citovaného vykonávacieho predpisu. Žalovaný bol v omeškaní so zaplatením dlžných súm odo dňa nasledujúceho po dni splatnosti faktúr, je teda v omeškaní s úhradou sumy 39,15 eur od 22.10.2024, sumy 1,50 eur od 22.11.2024, sumy 1,50 eur od 20.12.2024, sumy 1,50 eur od 21.01.2025, sumy 1,50 eur od 21.02.2025, sumy 1,50 eur od 21.03.2025 a sumy 28,50 eur od 24.04.2025. Žalobca si uplatnil úroky z omeškania správne od týchto dátumov, teda za obdobie omeškania žalovaného. Základná úroková sadzba ECB v prvý deň omeškania s úhradou sumy 39,15 eur bola 3,65 %, teda úroky z omeškania z tejto sumy patria žalobcovi vo výške 8,65 % ročne. Základná úroková sadzba ECB v prvý deň omeškania s úhradou sumy 1,50 eur (22.11.2024) bola 3,40 %, teda úroky z omeškania z tejto sumy patria žalobcovi vo výške 8,40 % ročne. Základná úroková sadzba ECB v prvé dni omeškania s úhradou súm 1,50 eur (20.12.2024) a 1,50 eur (21.01.2025) bola 3,15 %, teda úroky z omeškania z týchto súm patria žalobcovi vo výške 8,15 % ročne. Základná úroková sadzba ECB v prvý deň omeškania s úhradou sumy 1,50 eur (21.02.2025) bola 2,90 %, teda úroky z omeškania z tejto sumy patria žalobcovi vo výške 7,90 % ročne. Základná úroková sadzba ECB v prvý deň omeškania s úhradou sumy 1,50 eur (21.03.2025) bola 2,65 %, teda úroky z omeškania z tejto sumy patria žalobcovi vo výške 7,65 % ročne. Základná úroková sadzba ECB v prvý deň omeškania s úhradou sumy 1,50 eur (24.04.2025) bola 2,40 %, teda úroky z omeškania z tejto sumy patria žalobcovi vo výške 7,40 % ročne. Žalobca si uplatnil úroky z omeškania zo všetkých dlžných súm v nižšej výške, preto boli úroky z omeškania priznané v uplatnenej výške 5 % ročne. 24. Na základe uvedeného súd priznal žalobcovi úroky z omeškania vo výške 5 % ročne zo sumy 39,15 eur od 22.10.2024 do zaplatenia, zo sumy 1,50 eur od 22.11.2024 do zaplatenia, zo sumy 1,50 eur od 20.12.2024 do zaplatenia, zo sumy 1,50 eur od 21.01.2025 do zaplatenia, zo sumy 1,50 eur od 21.02.2025 do zaplatenia, zo sumy 1,50 eur od 21.03.2025 do zaplatenia a zo sumy 28,50 eur od 24.04.2025 do zaplatenia. 25. O trovách konania súd rozhodol podľa § 255 ods. 1 Civilného sporového poriadku tak, že žalobcovi, ktorý mal vo veci úspech v celosti, priznal nárok voči žalovanému na náhradu trov konania v plnom rozsahu. O výške trov konania rozhodne po právoplatnosti tohto rozsudku vyšší súdny úradník. Poučenie: Proti tomuto rozsudku možno podať odvolanie do 15 dní odo dňa jeho doručenia na Okresnom súde Rimavská Sobota. V odvolaní sa popri všeobecných náležitostiach podania (ktorému súdu je určené, kto ho robí, ktorej veci sa týka, čo sa ním sleduje a podpis) uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania.
Odvolanie možno odôvodniť tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces,
c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vyššie uvedenú vadu, ak táto vada mala vplyv na rozhodnutie vo veci samej. Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania. Pokiaľ strana sporu podáva odvolanie v elektronickej podobe, adresátom je Okresný súd Rimavská Sobota. Pokiaľ strana sporu podáva odvolanie v listinnej podobe poštou alebo osobne v podateľni súdu, môže tak urobiť v sídle súdu na adrese Okresný súd Rimavská Sobota, Námestie M. Tompu 1, 979 14 Rimavská Sobota i na pracovisku súdu na adrese Okresný súd Rimavská Sobota, pracovisko Revúca, SNP 539/1, 050 01 Revúca. Pokiaľ strana sporu bude odvolanie podávať poštou alebo osobne do podateľne súdu, je vhodnejšie, aby ho doručila na Okresný súd Rimavská Sobota, pracovisko Revúca, SNP 539/1, 050 01 Revúca. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa Exekučného poriadku.

